**יעקב אנגל** (נולד ב-17 בינואר 1949) הוא מיליארדר, יזם ואיש עסקים ישראלי הפועל בעיקר בעסקי הכרייה והנדל"ן באמצעות חברת "ELENILTO" מקבוצת אנגלאינווסט. מרכז פעילותו הוא באפריקה, אירופה וישראל. בעבר קיים פעילות עסקית ענפה במזרח אירופה, קנדה וגרמניה.

ביוגרפיה
--------

יעקב אנגל, יליד יוגוסלביה, עלה לישראל עם משפחתו בשנת 1951, בהיותו בן שנתיים. בשנות ההתאקלמות הראשונות בארץ, נקלטה משפחתו והתגוררה במעברה בכפר חסידים. בהמשך עברה לקריות. עם נישואיו בגיל 21 התגורר בצריף במעברה בקריית מוצקין ומשם עבר לשכונת דניה בחיפה, בה התגורר רוב שנותיו.

בשנות ה-70 למד בטכניון והוא מהנדס מכונות במקצועו. עם סיום לימודיו, עבד בחברת המלט פיוניר.

### קריירה עסקית

על רקע חדירת מחבלים לבית משפחת הרן בנהריה ורצח 3 מבני המשפחה בשנת 1979, הקים אנגל את חברת "דלתון" שייצרה דלתות ביטחון ומערכות אינטרקום, תחום עיסוק שהיה בחיתוליו באותה עת. כעבור שנים אחדות מכר את החברה, הקים את חברת "אנגל" והחל לעבוד כקבלן בנייה באזור הצפון.

תוך שנים אחדות הפכה חברת "אנגל" לאחת מחברות הבנייה הגדולות והמבוססות בישראל. בתחילת שנות ה-90 ויחד עם גל העלייה הגדול מברית המועצות לשעבר, נכנסה החברה לעסקי יזמות נדל"ן ובנתה אלפי יחידות דיור בפריפריה. בשנת 1997 היה שותף במימון קבוצת הכדורגל הפועל חיפה יחד עם רובי שפירא, תמורת זכויות הבנייה בשטח אצטדיון קריית חיים.

עשור לאחר מכן הקימה חברת אנגל מקבצי דיור מניבים והשכירה אותם לעולים חדשים שהמדינה סבסדה עבורם את עלויות השכירות. במקביל לפעילות החברה בישראל, החלה לפעול במזרח אירופה. החברה נחשבה לאחד מיזמי הבנייה למגורים הגדולים במזרח אירופה ונמכרה בשנת 2007 לקבוצת אזורים בבעלות איש העסקים החרדי, שעיה בוימלגרין, תמורת 430 מיליון. עד למכירתה, הקימה קבוצת החברות בבעלות אנגל, עשרות אלפי יחידות-דיור בישראל, רומניה, בולגריה, צ'כיה, פולין, הונגריה וגרמניה בהיקף כספי של מיליארדי דולרים. בשנת 1991 הונפקה חברת אנגל בבורסה לניירות ערך בתל אביב וחברות נוספות בבעלותו הונפקו בניו-יורק בשנת 1997 ובלונדון בשנת 2005.

בתחילת שנות ה-2000 זכו חברות בבעלותו של יעקב אנגל במכרז שפרסם המינהל לכריית חול במישור רותם בנגב. הזכייה במכרז זה ובמכרזים נוספים לאחר מכן, הפכה את אנגל לספק החול הגדול בישראל. מחצבות החול שלו מספקות כ-2 מיליוני טון חול בשנה לחברות בטון ולמפעלים ברחבי הארץ. באותה עת ביקש אנגל להרחיב ולבסס את פעילותו בתחום הכרייה. חברת אלנילטו בבעלותו החלה לבדוק הזדמנויות עסקיות ביבשת אפריקה ולהשתתף במכרזים על זיכיונות כרייה. בעשור השני של המאה ה-21, בבעלות החברה זיכיונות לכריית עפרות ברזל, נחושת, פחם, טנטלום, פוספטים, ניקל, נפט וגז במדינות רבות ברחבי אפריקה.

בשנת 2010, התמודדה חברת "אלנילטו" בבעלותו וזכתה באחד ממכרזי הכרייה הגדולים בעולם. החברה זכתה במכרז בינלאומי בזיכיון לכריית עפרות ברזל משלושה מכרות ברזל בליבריה. למרות אומדני הרווח העצומים, בחר אנגל למכור את הזיכיון תמורת 90 מיליון דולר.

באפריל 2016 הופיע אנגל במסמכי פנמה, מסמכים חסויים של חברת עורכי הדין מוסאק-פונסקה מפנמה, הכוללים ראיות לפעילות פיננסית ענפה של אנשי עסקים ופוליטיקאים ממדינות שונות במקלטי מס.

חיים אישיים
-----------

אנגל נשוי בשנית לענת אנגל. הוא אב לארבעה ילדים. בשנת 2014 רכש תמורת 37 מיליון שקל את הווילה ברמת השרון בה צולמה תוכנית המציאות "הרווק" ומאז הוא מתגורר בה.

קישורים חיצוניים
----------------

* יורם גביזון, מהזווית של אנגל זה נראה לא רע, באתר הארץ, 22 באפריל 2003
* שלומי גולובינסקי, דצמבר החלומי של הקבלן יעקב אנגל, באתר הארץ, 8 בפברואר 2006
* אתר למנויים בלבד רז סמולסקי, יעקב אנגל רכש את הווילה של "הרווק" ברמת השרון ב-37 מ' ש', באתר TheMarker‏, 29 ביוני 2014

הערות שוליים
------------

1. ↑  מיכאל רוכוורגר, יעקב אנגל מתרחב באפריקה; מחפש זהב גם בגאנה, באתר הארץ, 9 בפברואר 2011
2. ↑  שי שלו, ‏גם אנגל מבקש לקפוץ לצמרת, באתר גלובס, 24 בפברואר 1999
3. ↑  דוד חיון, ‏יעקב אנגל מצטרף לעיסקת רובי שפירא לבנייה על מתחם איצטדיון קרית חיים, באתר גלובס, 7 באפריל 1997
4. ↑  דוד חיון, ‏המימון של קבוצת הפועל חיפה - באמצעות חברה משותפת של רובי שפירא ויעקב אנגל, באתר גלובס, 26 בינואר 1998
5. ↑  שרון שפורר, האם אנגל בדרך לאקזיט ענק? בוימלגרין ישלם על לגנא הולדיגנס פי 2 משווייה בשוק, באתר TheMarker‏, 26 באוקטובר 2006  
נתן שבע, יעקב אנגל ישלשל לכיסו 100 מיליון דולר ממכירת השליטה בלגנא לבוימלגרין, באתר TheMarker‏, 29 בנובמבר 2006
6. ↑  אלי דניאל, אנגל אירופה מרחיבה פעילותה בקנדה: רוכשת קניון ב-30.2 מיליון דולר קנדי, באתר TheMarker‏, 25 באפריל 2002
7. ↑  הארץ, יעקב אנגל: לאנגל מזרח אירופה פרויקטים עם פוטנציאל של מיליארדי שקלים, באתר TheMarker‏, 22 באוגוסט 2006
8. ↑  מיכאל רוכוורגר, יעקב אנגל השקיע 30 מיליון דולר במכרות באלבניה, ליבריה וטנזניה, באתר הארץ, 16 בדצמבר 2008
9. ↑  אריאל רוזנברג, ‏אנגלאינווסט של יעקב אנגל מתרחבת בתחום הכרייה: רכשה 72 זיכיונות לחיפוש זהב ומינרלים בטנזניה, באתר גלובס, 22 בפברואר 2009
10. ↑  אוריאל הרמן, ‏יעקב אנגל קיבל זיכיון לכריית ברזל בליבריה במיליארדי דולרים, באתר גלובס, 28 בינואר 2010
11. ↑  טלי ציפורי, ‏אקזיט לאנגל: מכר זיכיון לכריית ברזל בליבריה ב-90 מיליון דולר, באתר גלובס, 10 באוגוסט 2011
12. ↑  אורי בלאו, הטייקון, מנהל לשכת רה"מ ופרקליט הצמרת: 600 חברות ישראליות מופיעות בהדלפת הענק מפנמה, באתר הארץ, 3 באפריל 2016
13. ↑  שלומית צור, ‏יעקב אנגל רכש וילה ברמה"ש תמורת 37 מיליון שקל, באתר גלובס, 26 ביוני 2014